
Politikai rendszerek Európa mikroállamaiban

Kontinensünk legtöbb állama gyakran válik politológiai vizsgálódás és elemzés tárgyává, van azonban néhány olyan európai ország, melyek rendre elkerülik a legtöbb kutató figyelmét. Ezen mirkoállamok politikai berendezkedésének irodalma magyar és angol nyelven egyaránt szegényesnek mondható, s ez az az űr, melyet szakdolgozatommal kitölteni szándékoztam.
Dolgozatomban alapvetően két kérdéssel foglalkozom. Elsőként megkísérlek rendet tenni a mikroállamiság különböző tudományágakból kölcsönzött definícióinak káoszában, s megalkotni azt a definíciót, mely leginkább alkalmazható politológiai tárgyú vizsgálódások esetében. Másodszor pedig a négy tárgyalt ország politikai rendszerét hasonlítom össze, kitérve a hatalmi ágak viszonyára, a választási- és pártrendszerre, illetve minden olyan különleges megoldásra, melynek létrejöttét és hatékony működését ezen államok extrém módon alacsony lakosságszáma tesz lehetővé. E kérdés vizsgálata közben külön figyelmet fordítok azon közvélekedés igazságtartalmának megállapítására, hogy az alacsonyabb lakosságszám hasonló körülmények között valóban demokratikusabb berendezkedéshez vezet-e.



